ശ്രീമദ് ഭാഗവതം (മൂലം) / ദശമഃ സ്കന്ധഃ (പൂർവ്വാർദ്ധഃ) (സ്കന്ധം 10 പൂർവ്വാർദ്ധം) / അദ്ധ്യായം 18


ശ്രീമദ് ഭാഗവതം (മൂലം) / ദശമഃ സ്കന്ധഃ (പൂർവ്വാർദ്ധഃ) (സ്കന്ധം 10 പൂർവ്വാർദ്ധം) / അദ്ധ്യായം 18 

ശ്രീശുക ഉവാച

അഥ കൃഷ്ണഃ പരിവൃതോ ജ്ഞാതിഭിർമ്മുദിതാത്മഭിഃ ।
അനുഗീയമാനോ ന്യവിശദ് വ്രജം ഗോകുലമണ്ഡിതം  ॥ 1 ॥ 

വ്രജേ വിക്രീഡതോരേവം ഗോപാലച്ഛദ്മമായയാ ।
ഗ്രീഷ്മോ നാമർത്തുരഭവന്നാതിപ്രേയാൻ ശരീരിണാം  ॥ 2 ॥ 

സ ച വൃന്ദാവനഗുണൈർവ്വസന്ത ഇവ ലക്ഷിതഃ ।
യത്രാസ്തേ ഭഗവാൻ സാക്ഷാദ് രാമേണ സഹ കേശവഃ  ॥ 3 ॥ 

യത്ര നിർഝരനിർഹ്രാദനിവൃത്തസ്വനഝില്ലികം ।
ശശ്വത്തച്ഛീകരർജ്ജീഷദ്രുമമണ്ഡലമണ്ഡിതം  ॥ 4 ॥ 

     സരിത്സരഃപ്രസ്രവണോർമ്മിവായുനാ 
          കഹ്ലാരകഞ്ജോത്പലരേണുഹാരിണാ ।
     ന വിദ്യതേ യത്ര വനൌകസാം ദവോ 
          നിദാഘവഹ്ന്യർക്കഭവോഽതിശാദ്വലേ  ॥ 5 ॥ 

     അഗാധതോയഹ്രദിനീ തടോർമ്മിഭിർ-
          ദ്രവത്പുരീഷ്യാഃ പുളിനൈഃ സമന്തതഃ ।
     ന യത്ര ചണ്ഡാംശുകരാ വിഷോൽബണാ 
          ഭുവോ രസം ശാദ്വലിതം ച ഗൃഹ്ണതേ  ॥ 6 ॥ 

വനം കുസുമിതം ശ്രീമന്നദച്ചിത്രമൃഗദ്വിജം ।
ഗായൻമയൂരഭ്രമരം കൂജത്കോകിലസാരസം  ॥ 7 ॥ 

ക്രീഡിഷ്യമാണസ്തത്കൃഷ്ണോ ഭഗവാൻ ബലസംയുതഃ ।
വേണും വിരണയൻ ഗോപൈർഗ്ഗോധനൈഃ സംവൃതോഽവിശത്  ॥ 8 ॥ 

പ്രവാളബർഹസ്തബകസ്രഗ്ദ്ധാതുകൃതഭൂഷണാഃ ।
രാമകൃഷ്ണാദയോ ഗോപാ നനൃതുർ യുയുധുർജ്ജഗുഃ  ॥ 9 ॥ 

കൃഷ്ണസ്യ നൃത്യതഃ കേചിജ്ജഗുഃ കേചിദവാദയൻ ।
വേണുപാണിതലൈഃ ശൃംഗൈഃ പ്രശശംസുരഥാപരേ  ॥ 10 ॥ 

ഗോപജാതിപ്രതിച്ഛന്നാ ദേവാ ഗോപാലരൂപിണഃ ।
ഈഡിരേ കൃഷ്ണരാമൌ ച നടാ ഇവ നടം നൃപ  ॥ 11 ॥ 

ഭ്രാമണൈർല്ലങ്ഘനൈഃ ക്ഷേപൈരാസ്ഫോടനവികർഷണൈഃ ।
ചിക്രീഡതുർന്നിയുദ്ധേന കാകപക്ഷധരൌ ക്വചിത്  ॥ 12 ॥ 

ക്വചിന്നൃത്യത്സു ചാന്യേഷു ഗായകൌ വാദകൌ സ്വയം ।
ശശംസതുർമ്മഹാരാജ സാധു സാധ്വിതി വാദിനൌ  ॥ 13 ॥ 

ക്വചിദ്ബില്വൈഃ ക്വചിത്കുംഭൈഃ ക്വ ചാമലകമുഷ്ടിഭിഃ ।
അസ്പൃശ്യനേത്രബന്ധാദ്യൈഃ ക്വചിൻമൃഗഖഗേഹയാ  ॥ 14 ॥ 

ക്വചിച്ച ദർദ്ദുരപ്ലാവൈർവ്വിവിധൈരുപഹാസകൈഃ ।
കദാചിത് സ്പന്ദോളികയാ കർഹിചിന്നൃപചേഷ്ടയാ  ॥ 15 ॥ 

ഏവം തൌ ലോകസിദ്ധാഭിഃ ക്രീഡാഭിശ്ചേരതുർവ്വനേ ।
നദ്യദ്രിദ്രോണികുഞ്ജേഷു കാനനേഷു സരഃസു ച  ॥ 16 ॥ 

പശൂംശ്ചാരയതോർഗ്ഗോപൈസ്തദ് വനേ രാമകൃഷ്ണയോഃ ।
ഗോപരൂപീ പ്രലംബോഽഗാദസുരസ്തജ്ജിഹീർഷയാ  ॥ 17 ॥ 

തം വിദ്വാനപി ദാശാർഹോ ഭഗവാൻ സർവ്വദർശനഃ ।
അന്വമോദത തത്സഖ്യം വധം തസ്യ വിചിന്തയൻ  ॥ 18 ॥ 

തത്രോപാഹൂയ ഗോപാലാൻ കൃഷ്ണഃ പ്രാഹ വിഹാരവിത് ।
ഹേ ഗോപാ വിഹരിഷ്യാമോ ദ്വന്ദ്വീഭൂയ യഥായഥം  ॥ 19 ॥ 

തത്ര ചക്രുഃ പരിവൃഢൌ ഗോപാ രാമജനാർദ്ദനൌ ।
കൃഷ്ണസംഘട്ടിനഃ കേചിദാസൻ രാമസ്യ ചാപരേ  ॥ 20 ॥ 

ആചേരുർവ്വിവിധാഃ ക്രീഡാ വാഹ്യവാഹകലക്ഷണാഃ ।
യത്രാരോഹന്തി ജേതാരോ വഹന്തി ച പരാജിതാഃ  ॥ 21 ॥ 

വഹന്തോ വാഹ്യമാനാശ്ച ചാരയന്തശ്ച ഗോധനം ।
ഭാണ്ഡീരകം നാമ വടം ജഗ്മുഃ കൃഷ്ണപുരോഗമാഃ  ॥ 22 ॥ 

രാമസംഘട്ടിനോ യർഹി ശ്രീദാമവൃഷഭാദയഃ ।
ക്രീഡായാം ജയിനസ്താംസ്താനൂഹുഃ കൃഷ്ണാദയോ നൃപ  ॥ 23 ॥ 

ഉവാഹ കൃഷ്ണോ ഭഗവാൻ ശ്രീദാമാനം പരാജിതഃ ।
വൃഷഭം ഭദ്രസേനസ്തു പ്രലംബോ രോഹിണീസുതം  ॥ 24 ॥ 

അവിഷഹ്യം മന്യമാനഃ കൃഷ്ണം ദാനവപുംഗവഃ ।
വഹന്ദ്രുതതരം പ്രാഗാദവരോഹണതഃ പരം  ॥ 25 ॥ 

     തമുദ്വഹൻ ധരണിധരേന്ദ്രഗൌരവം 
          മഹാസുരോ വിഗതരയോ നിജം വപുഃ । 
     സ ആസ്ഥിതഃ പുരടപരിച്ഛദോ ബഭൌ 
          തഡിദ് ദ്യുമാനുഡുപതിവാഡിവാംബുദഃ  ॥ 26 ॥ 

     നിരീക്ഷ്യ തദ്വപുരലമംബരേ ചരത്-
          പ്രദീപ്തദൃഗ്ഭ്രുകുടിതടോഗ്രദംഷ്ട്രകം । 
     ജ്വലച്ഛിഖം കടകകിരീടകുണ്ഡല-
          ത്വിഷാദ്ഭുതം ഹലധര ഈഷദത്രസത്  ॥ 27 ॥ 

     അഥാഗതസ്മൃതിരഭയോ രിപും ബലോ 
          വിഹായസാർത്ഥമിവ ഹരന്തമാത്മനഃ ।
     രുഷാഹനച്ഛിരസി ദൃഢേന മുഷ്ടിനാ 
          സുരാധിപോ ഗിരിമിവ വജ്രരംഹസാ  ॥ 28 ॥ 

     സ ആഹതഃ സപദി വിശീർണ്ണമസ്തകോ 
          മുഖാദ് വമൻ രുധിരമപസ്മൃതോഽസുരഃ ।
     മഹാരവം വ്യസുരപതത്സമീരയൻ 
          ഗിരിർ യഥാ മഘവത ആയുധാഹതഃ  ॥ 29 ॥ 

ദൃഷ്ട്വാ പ്രലംബം നിഹതം ബലേന ബലശാലിനാ ।
ഗോപാഃ സുവിസ്മിതാ ആസൻ സാധു സാധ്വിതി വാദിനഃ  ॥ 30 ॥ 

ആശിഷോഽഭിഗൃണന്തസ്തം പ്രശശംസുസ്തദർഹണം ।
പ്രേത്യാഗതമിവാലിംഗ്യ പ്രേമവിഹ്വലചേതസഃ  ॥ 31 ॥ 

പാപേ പ്രലംബേ നിഹതേ ദേവാഃ പരമനിർവൃതാഃ ।
അഭ്യവർഷൻ ബലം മാല്യൈഃ ശശംസുഃ സാധു സാധ്വിതി  ॥ 32 ॥